Schleis Kœnigsmacker
D'Schleis vu Kœnigsmacker ass eng Schleis op der kanaliséierter Musel um rietsen Uwänner tëscht den Uertschafte Kœnigsmacker a Kettenuewen.

Et ass eng Schleis mat enger rechteckeger Schleisekummer mat enger notzbarer Längt vun 172 Meter, an enger Breet vun 12 Meter. Den Niveausënnerscheed tëscht dem ieweschte Schleisebaseng an dem ënneschten ass 3,90 Meter. D'Wasserhéicht an der Schleis bei oppener ënneschter Paart ass 3,00 Meter. Déi hydrostatesch Héicht vum ieweschte Schleisebaseng ass 148,90 Meter.

D'Schléis déi um Kanalkilometer 258,17 steet gouf tëscht dem Juli 1958 an dem Juni 1961 gebaut.

Muselopwäerts gekuckt ass et déi éischt Schleis déi net am Bett vun der Musel steet, mä an engem separate Kanal, deen anengems e grousse Meander vun der Musel ofkierzt. De Kanal ass eng ronn 70 Meter breet an 1.225 Meter laang. D'Schleis gouf sou ugeluecht. datt op der rietser Säit d'Méiglechkeet besteet fir ouni ze vill groussen Opwand eng zweet kënnen ze bauen.

Duerch d'Schleis kënne Schëffer mat de Moossen 110,00 × 11,40 fueren, a fir de franséischen Deel vun der Musel kann de Service Navigation du Nord-Est Autorisatioune ginn, fir Schëffer mat Längte vun 135 Meter, oder Schubschëffer bis zu 170 Meter.

Fir de Waasserstand am ieweschte Schleisebaseng ze garantéieren, gouf am Muselmeander de Barrage Kœnigsmacker opgeriicht.

2007 krut Schleis nei Paarten.

E puer Zuelen zum Bau
 Terrassementer: 720.000 m³
 Verschaffte Bëtong: 50.000 m³
 Befestigunge mat Steng: 30.000 m³
 Bëtongsstol: 870 Tonnen
 Konstruktiounsstol: 680 Tonnen
 Palplanchen: 1.600 Tonnen

Kuckt och 
 Lëscht vun de Bauwierker op der kanaliséierter Musel

Koenigsmacker
Musel
Bauwierker 1961